Abesifazana Bakhala Ngokuthi Kayisungulwe Imisakazo yamaCommunity Radio
Lokhu kuphume emhlanganweni wokubonisana ngokuphathwa kwendaba zamalungelo abesifazana emisakazweni okungalungisiswa ngokusungulwa kwemisakazo yamaCommunity Radio Stations
BULAWAYO — Ukuswelakala komsakazo kazulu elizweni sokwengezelele ubandlululo lwezigaba eziswelayo kanye lokweyiswa kwembono yabantu ababhekane lokuncindezelwa abafana labesifazana, abagogekileyo kanye labantwana, okwenza baswele amathuba okuzimela kunhlelo ezikhangelane labo. Inhlanganiso ekhangela ukusebenza kwentatheli i-Women for Media Development ithi indlela indatshana ezibhekane labantu abaswelayo eziphathwa ngayo kumaphephandaba lakumisakazo etshiyeneyo ivame ukubeyisa okwenza amalungelo abo aqhubeke esephulwa. Ekhuluma emhlanganweni wokubonisana ngokuphathwa kwendaba zamalungelo oluntu emisakazweni, umqondisi wenhlanganiso le, uNkosikazi Sibusisiwe Bhebhe, uthi yonke imizamo yenqgubela phambili eyenziwayo elizweni ingeze yaphumelela nxa kulenye ingxenye yezizalwane engatholi ithuba lokutsho imicabango yayo kundaba eziphathelane lokubuswa kwelizwe. Uqhubeke esithi ukungakhululwa kwamagagasi kwengezelela ubandlululo lwabesifazana ikakhulu kanye lezigaba eziswelayo. Uthi amazwe akhulule amagagasi enza ngcono ekunikeni zonke izizalwane ithuba lokuzithuthukisa zona kanye lesizwe sazo. Umsakazo weRadio Dialogue wakoBulawayo ngomunye wemisakazo kazulu elizweni omelele ukuthola imvumo yokusakaza. Umqondisi wenhlanganiso le, uNkosikazi Debra Mabunda, uthi ukusakaza eziqintini ezitshiyeneyo kupha ithuba kuleso laleso sizalwane elizweni ukupha imibono, sizwe imibono yabanye, siphatheke njalo ekudingeni amacebo lendlela zokuthuthukisa ilizwe. UMabunda uthi wonke umuntu ulembono engaphathisa ekuthuthukiseni ilizwe kodwa inengi liswela indawo lapho elingaveza imicabango yalo ngenxa yendlela okuphathwa ngayo ukusakaza kuleli. Uhulumende weZimbabwe uleminyaka engabaza ukukhulula amagagasi omsakazo elizweni kungenani abantu lenhlanganiso eseziveze ukuqakatheka kwalokhu kunqgubela phambili yelizwe. Lanxa uhulumende esenza imizamo yokunika imvumo yokusakaza okwebhizimisi – iCommercial Radio, uzulu ofuna ukuzisakazela ezintini okuqondane lendawo akizo eyamaCommunity Radio Stations, ulokhe ebambe elikantulo elokuthi uzayitholiswa limvumo kwelinye ilanga. Umphathintambo wogatsha lembiko lokusakaza, uMnumzana Jonathan Moyo uthi uzulu ofuna ukuzisakazela uzakuba lethuba lokudinga imvumo yokwenza lokhu ngomnyaka ozayo lapho ilizwe seliqedile ukuthuthukisa indlela yokusakaza – idigitalisation.